Pakuotės lapelis: informacija pacientui

Cefort 1 g milteliai injekciniam ar infuziniam tirpalui
ceftriaksonas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1.	Kas yra Cefort ir kam jis vartojamas
2.	Kas žinotina prieš vartojant Cefort
3.	Kaip vartoti Cefort
4.	Galimas šalutinis poveikis
5.	Kaip laikyti Cefort
6.	Pakuotės turinys ir kita informacija


1.	Kas yra Cefort ir kam jis vartojamas

Cefort yra antibiotikas, skiriamas suaugusiesiems ir vaikams (įskaitant naujagimius). Jis veikia naikindamas infekciją sukeliančias bakterijas. Jis priklauso antibiotikų grupei, kuri vadinama cefalosporinais.

Cefort vartojamas gydymui, jei yra:
· smegenų infekcija (meningitas);
· plaučių infekcija;
· vidurinės ausies infekcija;
· pilvo ertmės ir pilvo sienos infekcija (peritonitas);
· šlapimo takų ir inkstų infekcija;
· kaulų ir sąnarių infekcija;
· odos ir minkštųjų audinių infekcija;
· kraujo infekcija;
· širdies infekcija.

Vaistas gali būti skiriamas:
· gydyti tam tikras lytiškai plintančias infekcijas (gonorėją ir sifilį);
· gydyti pacientus, kuriems yra sumažėjęs baltųjų kraujo ląstelių skaičius (neutropenija) ir kurie karščiuoja dėl bakterinės infekcijos;
· gydyti krūtinės ląstos infekcijas lėtiniu bronchitu sergantiems suaugusiems žmonėms;
· gydyti Laimo ligą (sukeltą erkės įkandimo) suaugusiems žmonėms ir vaikams, įskaitant naujagimius nuo 15 parų amžiaus;
· siekiant išvengti infekcijos operacijos metu.


2.	Kas žinotina prieš vartojant Cefort

Cefort vartoti draudžiama:
· jeigu yra alergija ceftriaksonui arba bet kuriai pagalbinei šio vaisto medžiagai (jos išvardytos 6 skyriuje);
· jei esate patyrę staigią ar sunkią alerginę reakciją dėl penicilino ar panašių antibiotikų vartojimo (pvz., cefalosporinų, karbapenemų ar monobaktamų). Tai apima tokius simptomus: staigus gerklės ar veido patinimas, dėl kurio gali būti sunku kvėpuoti ar ryti, staigus plaštakų, pėdų ir kulkšnių patinimas, krūtinės skausms ir greitai plintantis sunkus bėrimas;
· esate alergiški lidokainui ir Cefort bus vartojamas kaip injekcija į raumenį.

Cefort vartoti naujagimiams draudžiama, jei:
· naujagimis neišnešiotas;
· naujagimiui (iki 28 parų amžiaus) yra tam tikrų kraujo sistemos sutrikimų ar gelta (pageltusi oda ar akių odena (baltymas) arba jam į veną bus skiriamas kalcio turintis preparatas.

Įspėjimai ir atsargumo priemonės
Prieš pradėdami gydymą Cefort, pasitarkite su gydytoju, vaistininku arba slaugytoju, jeigu:
· neseniai vartojote ar planuojate vartoti kalcio turinčių preparatų;
· neseniai po antibiotikų vartojimo viduriavote, Jums buvo žarnų veiklos sutrikimų ar ligų, pvz., sirgote kolitu (žarnų uždegimu);
· yra sutrikusi kepenų ar inkstų veikla;
· jūsų tulžies pūslėje ar inkstuose yra akmenų;
· sergate kitomis ligomis, pvz., hemolizine anemija (raudonųjų kraujo ląstelių sumažėjimas, dėl ko jūsų oda gali šiek tiek pagelsti, atsirasti silpnumas ar dusulys);
· laikotės dietos, su mažu natrio kiekiu maiste;
· [bookmark: _Hlk61962688]Jums yra arba anksčiau yra pasireiškęs bet kuris iš šių simptomų derinių: išbėrimas, raudona oda, pūslelės ant lūpų, akyse ar burnoje, odos lupimasis, didelis karščiavimas, į gripą panašūs simptomai, padidėjęs kepenų fermentų kiekis (nustatomas kraujo tyrimu) ir padidėjęs tam tikrų baltųjų kraujo kūnelių skaičius (eozinofilija) ir padidėję limfmazgiai (sunkių odos reakcijų požymiai taip pat yra aprašyti 4 skyriuje „Galimas šalutinis poveikis“).
· Jums nustatyta kepenų arba inkstų funkcijos sutrikimų (žr. 4 skyrių).

Jei reikia atlikti kraujo ar šlapimo tyrimą
Jei jums ilgą laiką skiriama Cefort, reikia reguliariai atlikti kraujo tyrimus. Cefort gali keisti kai kurių gliukozės koncentracijos tyrimų šlapime ir kraujo tyrimo, vadinamo Kumbso mėginiu, rezultatus. Jei jums atliekami tyrimai:
· informuokite mėginį imantį asmenį, kad vartojote Cefort.

Vaikams
Prieš vaikui skiriant Cefort, pasitarkite su gydytojui, vaistininku ar slaugytoju, jei:
· jam ar jai neseniai į veną buvo skirtas ar bus skiriamas kalcio turintis preparatas.

Kiti vaistai ir Cefort
Jeigu vartojate, neseniai vartojote ar ketinate vartoti kitų vaistų, pasakykite tai gydytojui.

Svarbiausia informuokite gydytoją ar vaistininką, jei vartojate bet kuriuos iš šių preparatų:
· antibiotikus, vadinamus aminoglikozidais;
· antibiotiką, vadinamą chloramfenikoliu (vartojamas gydant infekcijas, ypač akių).

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Gydytojas įvertins Jūsų gydymo Cefort naudą ir riziką kūdikiui.

Vairavimas ir mechanizmų valdymas
Cefort gali sukelti svaigimą. Jei jaučiatės apsvaigę, nevairuokite ir nenaudokite įrankių ar mechanizmų. Jei pasireiškia šie simptomai, pasitarkite su gydytoju.

Cefort sudėtyje yra natrio
Kiekviename Cefort grame yra 82,8 mg natrio. Tai atitinka 4,14% didžiausios rekomenduojamos natrio paros normos suaugusiems.


3.	Kaip vartoti Cefort

Cefort paprastai skiria gydytojas arba slaugytojas. Jis gali būti skiriamas lašeline (infuzija į veną) arba injekcija tiesiogiai į veną ar raumenį. Cefort paruošia gydytojas, vaistininkas arba slaugytojas. Vaistas nėra maišomas ar skiriamas kartu su injekcijomis, kurių sudėtyje yra kalcio.

Įprastinė dozė
Gydytojas nustatys jums tinkamą Cefort dozę. Dozė priklauso nuo infekcijos sunkumo ir tipo, nuo to, ar vartojate kitų antibiotikų, nuo svorio ir amžiaus, nuo inkstų ir kepenų funkcijos. Dienų ar savaičių skaičius, kurį bus skiriamas Cefort, priklauso nuo infekcijos, kuria sergate, rūšies.

Suaugusieji, senyvo amžiaus žmonės ir 12‑os metų amžiaus ar vyresni vaikai, sveriantys 50 kg arba daugiau
· 1 – 2 g per parą priklausomai nuo infekcijos sunkumo ir tipo. Jei sergate sunkia infekcija, gydytojas skirs didesnę dozę (iki 4 g kartą per parą). Jeigu Jūsų paros dozė yra didesnė nei 2 g, ją galima suvartoti kaip vieną dozę arba per du kartus.

Naujagimiai, kūdikiai ir vaikai (nuo 15 parų iki 12 metų amžiaus), sveriantys mažiau nei 50 kg
· 50 – 80 mg Cefort kiekvienam kilogramui vaiko kūno masės kartą per parą priklausomai nuo infekcijos sunkumo ir tipo. Jei sergate sunkia infekcija, gydytojas skirs didesnę dozę (iki 100 mg kiekvienam kilogramui kūno masės, iš viso iki 4 g kartą per parą). Jeigu Jūsų paros dozė yra didesnė nei 2 g, ją galima suvartoti kaip vieną dozę arba per du kartus.
· 50 kg ir daugiau sveriantiems vaikams turi būti skiriama įprastinė suaugusio žmogaus dozė.

Naujagimiai (0‑14 parų amžiaus)
· 20 – 50 mg Cefort kiekvienam kilogramui naujagimio kūno masės kartą per parą priklausomai nuo infekcijos sunkumo ir tipo.
· Didžiausia paros dozė negali viršyti 50 mg kiekvienam kilogramui naujagimio kūno masės.

Sergantiems inkstų ar kepenų ligomis
Jums gali būti skiriama kitokia nei įprastinė dozė. Jūsų gydytojas nuspręs, kokio kiekio Cefort reikia, ir atidžiai stebės gydymo procesą, tai priklauso nuo kepenų ir inkstų ligos sunkumo.

Ką daryti pavartojus per didelę Cefort dozę
Jei dėl klaidos gavote didesnį vaisto kiekį, nei buvo išrašyta, iš karto susisiekite su gydytoju arba artimiausios ligoninės personalu.

Pamiršus pavartoti Cefort
Jei užmiršote sušvirkšti injekciją, padarykite tai kuo greičiau. Tačiau jei netrukus bus laikas kitai injekcijai, praleiskite injekciją, kurią užmiršote sušvirkšti. Negalima vartoti dvigubos dozės (dviejų injekcijų tuo pačiu metu) norint kompensuoti praleistą dozę.

Nustojus vartoti Cefort
Nenutraukite gydymo Cefort tol, kol to nenurodys gydytojas.

Jei turite daugiau klausimų dėl šio vaisto vartojimo, kreipkitės į gydytoją arba slaugytoją.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Vartojant šį vaistą gali pasireikšti toks šalutinis poveikis.

Sunkios alerginės reakcijos (dažnis nežinomas, negali būti apskaičiuotas pagal turimus duomenis)
Jei jums pasireiškė alerginė reakcija, nedelsiant praneškite gydytojui.
Tai apima tokius simptomus:
· staigus veido, gerklės, lūpų ar burnos patinimas, dėl to gali pasidaryti sunku kvėpuoti ar ryti;
· staigus plaštakų, pėdų ir kulkšnių patinimas.

Ištikus alerginei reakcijai pasireiškęs krūtinės skausmas, kuris gali būti alergijos sukelto širdies infarkto simptomas (Kounis sindromas).

Sunkios odos reakcijos (dažnis nežinomas, negali būti apskaičiuotas pagal turimus duomenis)
Jeigu pasireiškia sunki odos reakcija išbėrimas, tuojau pat pasakykite gydytojui.
Jos požymiai gali būti:
· sunkus, greitai išsivystantis išbėrimas, pasireiškiantis pūslėmis ar odos lupimusi ir galimai pūslelėmis burnoje (Stivenso‑Džonsono (angl. Stevens‑Johnson) sindromas ir toksinė epidermio nekrolizė, dar vadinamos SJS ir TEN);
· bet kurių iš šių simptomų derinys: plačiai išplitęs išbėrimas, aukšta kūno temperatūra, kepenų fermentų aktyvumo padidėjimas, nuokrypiai kraujo tyrime (eozinofilija), padidėję limfmazgiai ir sureagavę kiti kūno organai (reakcija į vaistą su eozinofilija ir sisteminiais simptomais, taip pat vadinama DRESS arba padidėjusio jautrumo vaistui sindromu);
· Jarišo‑Herksheimerio (angl. Jarisch‑Herxheimer) reakcija, kuri sukelia karščiavimą, šaltkrėtį, galvos skausmą, raumenų skausmą ir odos išbėrimą, kuri įprastai savaime praeina. Ji pasireiškia netrukus po spirochetų sukeltos infekcinės ligos, pvz., Laimo ligos, gydymo Cefort pradžios.

Kiti galimi šalutiniai poveikiai

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· Baltųjų kraujo ląstelių (pvz., leukocitų skaičiaus sumažėjimas ir eozinofilų skaičiaus padidėjimas) ir kraujo plokštelių (trombocitų skaičiaus sumažėjimas) pokyčiai.
· Tuštinimasis beformėmis išmatomis ar viduriavimas.
· Kraujo tyrimų, kurie rodo kepenų funkciją, pokyčiai.
· Išbėrimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· Grybelinės infekcijos (pvz., pienligė).
· Baltųjų kraujo ląstelių skaičiaus sumažėjimas (granuliocitopenija).
· Raudonųjų kraujo ląstelių skaičiaus sumažėjimas (anemija).
· Kraujo krešėjimo sutrikimai. Tai apima tokius simptomus: lengvai atsirandančios kraujosrūvos ir sąnarių skausmas bei patinimas.
· Galvos skausmas.
· Svaigimas.
· Bloga savijauta.
· Niežulys.
· Skausmas ir deginimo jausmas venoje, į kurią buvo skirta Cefort, skausmas injekcijos vietoje.
· Karščiavimas.
· Nenormalūs inkstų funkcijos tyrimų rezultatai (padidėjusi kreatinino koncentracija serume).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· Storosios žarnos uždegimas. Tai apima tokius simptomus: viduriavimas, dažnai su kraujo ar gleivių priemaiša, pilvo skausmas ir karščiavimas.
· Sunkumas kvėpuoti (bronchų spazmas).
· Iškilęs išbėrimas (dilgėlinė), kuris gali dengti didelį kūno plotą, niežėjimas ir patinimas.
· Kraujas ar gliukozė šlapime.
· Edema (skysčio kaupimasis).
· Šaltkrėtis.
· Gydymas ceftriaksonu, ypač senyviems pacientams, kuriems yra sunkių kepenų funkcijos arba nervų sistemos sutrikimų, retai gali sukelti sąmonės sutrikimą, neįprastus judesius, susijaudinimą ir traukulius.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· Antrinė infekcija, galinti nereaguoti į gydymą anksčiau paskirtu antibiotiku.
· Anemijos forma, kuriai esant yra raudonosios kraujo ląstelės (hemolizinė anemija).
· Didelis baltųjų kraujo ląstelių skaičiaus sumažėjimas (agranuliocitozė).
· Traukuliai.
· Svaigimas (sukimosi pojūtis).
· Kasos uždegimas (pankreatitas). Tai apima tokius simptomus: stiprus pilvo skausmas, plintantis į nugarą.
· Burnos gleivinės uždegimas (stomatitas).
· Liežuvio uždegimas (glositas). Tai apima tokius simptomus: liežuvio patinimas, paraudimas ir skausmas.
· Tulžies pūslės ir (arba) kepenų sutrikimai, kurie gali sukelti skausmą, pykinimą, vėmimą, odos pageltimą, niežulį, neįprastai tamsų šlapimą ir balkšvos spalvos išmatas. 
· Neurologinis sutrikimas, galintis atsirasti naujagimiams, kuriems pasireiškė sunki branduolių gelta (kernicterus).
· Inkstų sutrikimai, kuriuos sukėlė kalcio ceftriaksono druskų nuosėdos. Gali būti jaučiamas skausmas šlapinantis ar sumažėjęs šlapimo kiekis.
· Klaidingai teigiamas Kumbso testo rezultatas (kai kuriems kraujo sutrikimams tirti naudojamas testas).
· Klaidingai teigiami galaktozemijos (per didelio angliavandenio galaktozės kiekio kraujyje susidarymo) tyrimo duomenys.
· Cefort gali veikti kai kurių rūšių gliukozės kiekio serume nustatymo tyrimus – pasitarkite su gydytoju.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu+370 800 73568 . Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Cefort

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 °C temperatūroje, gamintojo pakuotėje. Po atidarymo vartoti nedelsiant.

Ant dėžutės ir flakono po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Cefort sudėtis
· Veiklioji medžiaga yra ceftriaksonas.
Viename flakone yra 1 g ceftriaksono (natrio druskos pavidalu).
· Pagalbinių medžiagų nėra.

Cefort išvaizda ir kiekis pakuotėje
Cefort yra beveik balti ar gelsvi kristaliniai milteliai.

Cefort tiekiamas skaidraus stiklo flakonais. Kiekvienas flakonas užkimštas gumos kamšteliu su sandarinamuoju aliumininiu dangteliu su polipropileno disku. Flakonai supakuoti į kartono dėžutes, kurių kiekvienoje yra 1, 10, 50 flakonai.

Gali būti tiekiamos ne visų dydžių pakuotės.

Šis pakuotės lapelis paskutinį kartą peržiūrėtas 2026-06-19.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos https://vvkt.lrv.lt/lt/.

Lygiagrečiai importuojamas vaistas nuo referencinio vaisto skiriasi laikymo sąlygomis: lygiagrečiai importuojamą vaistą laikyti ne aukštesnėje kaip 25 °C temperatūroje, gamintojo pakuotėje, referenciniam vaistui specialių temperatūros sąlygų nereikalaujama. Flakonus laikyti išorinėje dėžutėje, kad vaistinis preparatas būtų apsaugotas nuo šviesos, dozuočių skaičius pakuotėje: lygiagrečiai importuojamas vaistas gali būti papildomai tiekiamas N10 ir N50 pakuotėmis .



---------------------------------------------------------------------------------------------------------------------------

Toliau pateikta informacija skirta tik sveikatos priežiūros specialistams.

Infuzinio ir injekcinio tirpalų ruošimas
Rekomenduojama vartoti ką tik paruoštą tirpalą. Paruoštas tirpalas stabilus išlieka bent 6 valandas ne aukštesnėje kaip 25 °C temperatūroje arba 24 valandas šaldytuve (2 °C – 8 °C) temperatūroje.

Cefort miltelių injekciniam ar infuziniam tirpalui negalima maišyti su jokiu kitu vaistiniu preparatu, išskyrus 1,06 % lidokaino hidrochlorido injekcinio tirpalo (tik vartojimui į raumenis).

Injekcija į raumenis
Cefort 1 g ištirpinamas 3,5 ml 1,06 % lidokaino hidrochlorido injekcinio tirpalo.
Tirpalą reikia suleisti giliai į raumenis. Jei dozė yra didesnė kaip 1 g, ją reikia padalyti ir suleisti į kelias vietas.
Su lidokainu paruoštų tirpalų į veną leisti negalima.

Injekcija į veną
1 g Cefort ištirpinamas 10 ml injekcinio vandens.
Tirpalas turi būti suleistas per mažiausiai 5 minutes tiesiai į veną arba per intraveninės infuzijos vamzdelį.

Infuzija į veną
Cefort 1 g ištirpinamas 20 ml 0,9 % natrio chlorido, 5 % arba 10 % gliukozės, 0,45 % natrio chlorido ir 2,5 % gliukozės, tirpalo. Infuzija turi trukti ne mažiau kaip 30 minučių.

Ceftriaksono koncentracija injekciniame tirpale apie 100 mg/ml.
Ceftriaksono koncentracija infuziniame tirpale apie 50 mg/ml.

Įleiskite rekomenduojamą kiekį tirpiklio ir švelniai kratykite flakono turinį, kol milteliai visiškai ištirps. Paruoštas injekcinis ar infuzinis tirpalas yra šviesiai geltonos spalvos ir skaidrus.
Paruoštą tirpalą reikia apžiūrėti. Galima vartoti tik skaidrų, be matomų dalelių tirpalą.

Tik vienkartiniam vartojimui. Tirpalo likutį išmesti.

Nesuderinamumas
Pagal mokslinės literatūros šaltinius, ceftriaksonas yra nesuderinamas su amsakrinu, vankomicinu, flukonazolu ir aminoglikozidais.

Skiriant į veną, tam tikri kalcio turintys skiedikliai (pvz., Ringerio tirpalas, Hartmano tirpalas) neturi būti naudojami siekiant paruošti ceftriaksono tirpalą flakone arba praskiesti paruoštą tirpalą, nes gali susiformuoti nuosėdos. Ceftriaksoną draudžiama maišyti ar vartoti vienu metu su kalcio turinčiais tirpalais, įskaitant visiško parenterinio maitinimo tirpalus.
